“Gaz chiqishi ko‘rinishidagi nosozlik yuzaga kelgan”. “Navoiyazot”da yuz bergan portlash to‘g‘risida rasmiy ma’lumot berildi

9-iyun kuni kechasi ijtimoiy tarmoqlarda “Navoiyazot” zavodida portlash yuz bergani haqida xabarlar tarqalgan edi. “Navoiyazot” aksiyadorlik jamiyati yuz bergan hodisa bo‘yicha rasmiy ma’lumot berdi.

Qayd etilishicha, aksiyadorlik jamiyatidagi faoliyati to‘xtatilgan 14-sex hududida 9-iyun kuni soat 22:55 da atsetilen kollektorida ehtiyotlovchi membrana ishlab ketganligi sabab gaz chiqishi ko‘rinishidagi nosozlik yuzaga kelgan.
“Bu nosozlik natijasida atrofdagi hech bir bino, inshoot va kommunikatsiyalarga shikast yetmagan. Jabrlanuvchilar yo‘q. Atrof-muhit va ekologiyaga, qolaversa, aholiga zarar yetkazuvchi oqibatlar mavjud emas. Insident sabablari va sharoitlari o‘rganilmoqda”, – deyiladi xabarda.

Eslatib o‘tamiz, yanvar oyida “Navoiyazot”ning azot kislotasi ishlab chiqaruvchi majmuasi fevralda ishga tushirilishi to‘g‘risida xabar berilgandi. O‘zbekiston Prezidenti Shavkat Mirziyoyev 2019-yil 28-dekabr kuni “Navoiyazot”da barpo etilayotgan ushbu korxona qurilishini borib ko‘rgan hamda majmuada zamonaviy texnologiyalar qo‘llanishi evaziga zaharli gazlar miqdorining kamayishi Navoiy viloyati ekologiyasi, havo musaffoligi, aholi salomatligi uchun g‘oyat muhimligini alohida ta’kidlagandi.